Trollip het vir die leerders gesê dit is gepas dat dit reën, want dit is die beste tyd om ’n boom te plant.
“Mettertyd sal julle, en baie ander leerders wat in die toekoms hier skoolgaan, in pouses onder die bome kan sit.
’n Kleinsake-adviesraad gaan binne die volgende twee weke aangestel word, het Zulu in nog ’n verslag aan die komitee gesê.
Al smeul Nico en Christi Panagio voor die lens, vertel die aan­bieders­paar hulle is tuis dood­gewone ouers wat jy kaalvoet aantref. Die twee, wat al 18 jaar saam is, is die ouers van twee dogters. Hulle sê tyd vir mekaar is een van die belangrikste bestanddele in hul huwelik en hul dogters is “die kosbaarste” deel van wie hulle is. Foto: SJ Van Zyl.
So het jy hulle nog nooit sien smeul nie. Uitgevat in ’n aandpak, kompleet met ’n swart strikdas, lyk die donkerkop Adonis die ene James Bond. Die langbeenblondine aan sy sy herinner in haar glansryke aandrok aan ’n ster uit Hollywood.
Selfs op straat is hulle die soort paartjie wat jou laat omswaai om weer te kyk. Hy met sy Mediterreense voorkoms en sy met haar blonde lokke en seeblou oë.
Die aanbiederspaar geniet dit om vandag hul beste fotovoetjie voor te sit. Hulle is immers albei voormalige sepieakteurs wat die kuns van ’n oomblik voor die kameras en ’n lewe in die kollig goed verstaan.
Jy kan my nie gou uit die bed trek en sê ‘wees glansryk’ nie.” By hul huis op die Kaapse Skiereiland sal ’n mens hulle soos enige ouerpaar kaalvoet en in loslitklere aantref.
“Die wêreld push roem vreeslik baie, maar ons wil hê ons kinders moet weet dit is nie noodwendig soos almal dink dit is nie. Jy verloor jou privaatheid, wat ’n groot geskenk in die lewe is. Ons wil hê hulle moet teen die stroom op swem en nie net najaag wat die wêreld as suksesvol beskou nie.”
“Ek wil nie namens my kinders kies of hulle bekend wil wees nie. Dit berus nie by ons om te besluit of hulle op 16 by ’n winkel wil instap en mense agter hul rug hoor praat nie. Dit maak ons nie minder trots op ons kinders nie,” voeg sy by.
“Ek dink nie ons hoef ons kinders elke dag in die sosiale media te plaas om vir hulle te wys hoe lief ons hulle het nie. Ons deel handjies, voetjies en gedagtes van hulle, want hulle is die kosbaarste deel van wie ons is.”
Die toegewyde ouerpaar probeer sorg dat een van hulle altyd tuis by die kinders is; daarom sal hulle nie gelyk werkprojekte aanpak nie.
Hulle reël ook hul werkrooster so dat dit hulle nie vir lang tye van mekaar en die kinders weghou nie. “Terwyl ’n vorige reeks van Survivor verfilm is, het ek op ’n dag ’n Skype- gesprek met Evah gehad.
Sy het gevra ek moet haar optel,” onthou Nico. Toe hy probeer verduidelik hy kan nie omdat hy te ver van haar af is, kon hy die teleurstelling op haar gesiggie sien.
Hy wou nie weer so lank weggaan sonder om sy dogters teen hom te kan vasdruk nie; daarom is die hele gesin saam na El Nido in die Filippyne toe vanjaar se seisoen van Survivor sewe weke lank daar geskiet is.
Al was hy elke dag druk besig as aanbieder van die reeks, het dit vir hom gemoedsrus gegee om te weet hulle is naby.
“Christi is ’n sonskyn-eilandmeisie. Dis interessant hoe sy by die huis altyd alles haarfyn beplan en agtermekaar het,” gesels hy oor sy vrou.
“Jy sal haar nooit vang dat sy ontspan nie, maar wanneer ons na ’n eiland gaan, raak sy rustig.” Dit is omdat sy van die son, see en somer hou, sê Christi. “Dis waar ek op my beste is.” Sy en die kinders het bedags die eiland verken terwyl Nico gewerk het.
“Toe ons in El Nido aankom, het Shay nog met vlerkies geswem. Maar toe ons daar weg is, het sy soos ’n meermin geswem en bollemakiesies in die water gemaak,” vertel die trotse ma.
Die kinders is my eerste prioriteit. Dis vir my so vanselfsprekend. Dit maak my nie ’n goeie ma nie; dit maak my bloot ’n ma
Hulle het gereeld met ’n kajak die see binnegevaar, soms van nader kennisgemaak met ’n seeskilpad of vars kokosneute gekoop.
Die reeks is aan die begin van die jaar deels in die somervakansie geskiet, en toe die nuwe skooljaar in Suid-Afrika begin, het Christi tussen die eilandpret deur saam met Evah, ’n gr. 2-leerder, die letters van die alfabet en leeswoorde geoefen.
Nico het elke tydjie wat hy tussen die verfilming deur kon afknyp, saam met sy gesin op die lakenwit strande of in die soel blou see deurgebring.
As aanbieder van Survivor het hy daagliks gevoel asof hy ’n episode van die werklikheidsreeks beleef.
“Ek het elke dag gesien wat tussen die deelnemers gebeur en wie wat gedoen het. Ek het dié gesien wat honger is, dié wat seer het en dié wat verstoot word. Elkeen se ontdekkingsreis was rou en intiem vir my.”
Soms wou hy graag vir ’n deelnemer ’n vertroostende drukkie gee, maar hy moes ferm en onbevooroordeeld bly. Maar sodra ’n deelnemer se vlam geblus is en die kameras ophou rol het, het hy sy kans aangegryp.
Met ’n lag erken hy: “Ek het vir elke liewe een wat uitgestem is, ’n stinky, smelly, sticky drukkie gegee.”
Wanneer Christi ’n week of twee vir ’n werkprojek druk besig is of moet weggaan, hou Nico die fort by die huis soos toe die tweede seisoen van Die Skatties onlangs geskiet is.
Terwyl deelnemers in die eerste seisoen ’n gedaantewisseling ondergaan het om soos prikkelpoppe uit die 1950’s te lyk, beeld hulle in die tweede seisoen veral ikone uit wat ’n verskil in mense se lewe gemaak het.
“Dis ongelooflik om te sien hoe die vroue voor jou transformeer wanneer jy hulle op ’n manier wys wat die beste eienskappe in hulle na vore bring en hul uniekheid vier,” sê Christi.
“Jy word met mense vergelyk wat botoks gebruik en dit plaas druk op jou oor iets wat jy nie self wil doen nie. “Ek besef ek lyk ouer as voorheen, maar dis oukei. Hoekom moet iemand wat 40 is 30 lyk? Die oomblik dat jy vrede daarmee maak en besef jy doen die werk oor jou liefde en passie om te perform en nie oor hoe jy lyk nie, vergeet jy gou wat ander mense dink.”
“Hoeveel mans ken jy wat twee weke alleen na jong kinders sal kyk sonder enige hulp van ’n kinderoppasser? En hy beskou dit nie as kind oppas nie, maar as gehaltetyd saam met sy dogters.”
Nico het sy eerste vuurdoop gehad toe Evah nog ’n peuter en Shay ’n baba was. Christi het toe ’n klein onderneming gehad en is vir twee weke Pretoria toe om ’n skryfbehoeftestalletjie by die Tierlantynkies Kuier & Koopfees te beman.
Daarna kon Nico in sy motiveringspraatjies dié raad vir nuwe ma’s uitdeel: Los jou kinders so gou moontlik ’n week of twee alleen in hul pa se sorg.
“Die eerste drie dae is maklik,” vertel hy van sy eie ondervinding. Sy laat ’n lysie op die yskas en bevrore geregte wat ontdooi kan word. “Maar ná drie dae is die kos en doeke op en begin dinge uitrafel.
“En wanneer hulle eindelik in die bed is, draai jy om en sien die huis is omgekeer, jy het net een skoen aan, jou hare staan in alle rigtings en jy wonder: Hoe op aarde kry sy dit reg?”
Toe ons Nico en Christi vir die onderhoud ontmoet, sê hy in ’n intieme oomblik vir sy vrou: “Jy lyk mooi.” Die man wat al menige TV-kyker se knieë lam gemaak het, is ook vir sy vrou steeds “vrekmooi”.
“Hy kan by die huis in ’n sweetpakbroek rondloop dan lyk hy steeds soos ’n model uit die tydskrif GQ,” sê Christi. En Nico terg: “Het sy al vir jou gesê sy is my grootste aanhanger?”